Ranchi : एस्सेल इन्फ्र. एक ऐसा नाम, जिसके खिलाफ न केवल नगर विकास मंत्री सीपी सिंह और शहर के सभी पार्षद, बल्कि कंपनी के कर्मचारी भी उससे नाराज रहते आये हैं. कुछ दिन पहले नगर विकास मंत्री सीपी सिंह ने कंपनी को अल्टीमेटम दिया था, लेकिन लगता है अब कंपनी को मंत्री के निर्देश का भी डर नहीं. कंपनी के मोरहाबादी स्थित एमटीएस के कर्मचारी शनिवार को हड़ताल पर चले गये. इन कर्मचारियों का कहना है कि उन्हें दुर्गा पूजा के समय में भी सही समय पर वेतन नहीं मिल रहा है. पिछले दो महीनों से उनका वेतन रुका हुआ है. इसके अलावा इन कर्मचारियों का न ही पीएफ कट रहा है और न ही उन्हें वेतन का सैलरी स्लिप मिलता है. इसी कारण उन्होंने यह हड़ताल की है. हालांकि, इन कर्मचारियों को कंपनी के अधिकारियों द्वारा आश्वासन मिलने के बाद वे काम पर लौट गये.